Gesprekke met Binnelandse Sake oor huwelike – NG Kerk
Die Departement van Binnelandse Sake sal ondersoek instel na die moontlikheid om kwartaalliks 'n opleidingsessie vir voornemende huweliksbevestigers te reël, waarna hulle die toets kan aflê. Daar sal dan ook probeer word om die uitslag van die toets binne 'n veel korter tyd as tans bekend te maak en nuwe huweliksbevestigers te registreer.
Die webblad en SMS-nommer waar 'n huweliksbevestiger kon kontroleer of iemand reeds of steeds getroud is, werk nie meer nie omdat dit deur misdadigers misbruik is. Indien die huweliksbevestigers voor die troue bevestiging wil hê van die paartjie se huwelikstatus, moet die naaste kantoor genader word om self daar skriftelik bevestiging te kry van hulle status op die algemene bevolkingsregister. Niemand kan namens 'n ander persoon navraag doen nie.
Die Departement van Binnelandse Sake erken dat daar tans verskille bestaan tussen die praktyke en voorskrifte van verskillende kantore. Terwyl hulle daaraan werk om die praktyke te standaardiseer, word huweliksbevestigers aangeraai om 'n goeie verhouding met die kantoorbestuurder van die plaaslike Binnelandse Sake op te bou en enige probleme onder sy of haar persoonlike aandag te bring. Indien 'n probleem nie opgelos kan word nie, kan hulle die distriksbestuurder van Binnelandse Sake nader.
Waar nodig kan 'n predikant wat verhuis het die nuwe kantoor vriendelik versoek om solank 'n tydelike lêer oop te maak terwyl hulle wag dat die betrokke dokumentasie van die vorige kantoor oorgeplaas word. Dit is nog nie standaardpraktyk nie, maar 'n voorstel van die amptenare om die lang wagperiodes wat tans dikwels ontstaan te oorkom.
Wanneer 'n predikant 'n Suid-Afrikaanse burger met 'n buitelander in die huwelik bevestig, moet die paartjie vooraf 'n onderhoud by die plaaslike kantoor van Binnelandse Sake reël sodat daar bevestig kan word dat dit nie bloot 'n gerieflikheidshuwelik is nie. Die buitelander moet ook 'n amptelike dokument van sy of haar land van herkoms indien wat bevestig dat daar in sy of haar eie land regtens geen beletsel teen die voorgenome huwelik is nie.
Dit is in beginsel moontlik om soortgelyke byeenkomste tussen amptenare van Binnelandse Sake en huweliksbevestigers in ander provinsies te reël.
Ware instemming tot 'n huwelik deur albei partye.
Die beskerming van kwesbare persone soos kinders of mense met verstandelike gestremdhede.
Publiekregtelike uitvloeisels van huwelike soos dokumentering van onvoorsiene sterftes, egskeidings en erflatings.